2019 januárjában Az Emberi Erőforrások Minisztériuma a 2018-as év legjobb utánpótláskorú sportolójának választotta a hagyományos Héraklész-gálán. A 2019-es magyar úszóbajnokságon 400, 800 és 1500 méteres gyorsúszásban is aranyérmet szerzett és ezzel kvalifikálta magát a nyári világbajnokságra. Májusban az újonnan kiírt Nemzetközi Úszó Liga versenyei során Hosszú Katinka csapatában, a Team Ironban indult. A Kvangdzsuban rendezett világbajnokságon 400 méter gyorsúszásban új országos csúccsal 4., 1500 méteres gyorsúszásban 6. lett. Az év végén Glasgow-ban rendezett rövid pályás Európa-bajnokságon 800 méteres gyorsúszásban ezüstérmes, 400 méteres gyorsúszásban pedig bronzérmes lett.